Austraalias toimuval aasta esimesel World Touri kalendrisse kuuluval mitmepäevasõidul Tour Down Under teenis neljandal etapil esikoha Lõuna-Aafrika meister Daryl Impey (Mitchelton-Scott).
Sõidu algfaasis põgenes peagrupist kuus ratturit. Thomas De Gendt (Lotto Soudal), Hermann Pernsteiner (Bahrain-Merida), Benoit Cosnefroy (AG2R La Mondiale), Miles Scotson (Groupama-FDJ), Nick White (UniSA-Australia) ja Jasha Sütterlin (Movistar) kasvatasid oma edu viiele minutile, kui lõpuni jäi veel sõita 50 kilomeetrit. Kuuik püüti kinni lõputõusul, mis algas kümme kilomeetrit enne finišit. Tempot tegid algul CCC Teami ratturid ning seejärel kolm Team Sky sõitjat. Kui viimane jooksik oli kätte saadud, siis ründaski viimaste liider Wout Poels, keda hakkasid jälitama Richie Porte (Trek-Segafredo), George Bennett (Team Jumbo-Visma) ja Tanel Kangerti meeskonnakaaslane Michael Woods (EF Education First Pro Cycling). Laskumisel püüti uued jooksikud taas kinni ning võitja selgitati 20-mehelisest grupist. Impeyle järel sai teise koha liidrisärgis sõitnud Patrick Bevin (CCC Team) ja kolmanda koha Luis Leon Sanchez (Astana Pro Team).
"Me teadsime, et see saab olema raske etapp," ütles Impey. "Mul on hea meel, et ma võitsin ja et meeskonnal oli minusse usku. Minu üks hea sõber lahkus meie seast jaanuari algul ning sõidu ajal ma mõtlesin tema peale. Selle võidu tahaksin ma talle pühendada!"
Velotuuri liidrina jätkab teisel etapil võidutsenud Bevin. Seitsme sekundiga jääb maha Impey ja 11 sekundiga Sanchez.
Laupäeval sõidetakse Tour Down Underil pikim, 149,5-kilomeetrine etapp Glenelgi ja Strathalbyni teedel. Velotuur lõpeb pühapäeval.
Toimetaja: Liisi Rist